《观渔》
宋代·李处权

老渔取鱼倍知津，设网提纲疑有神。
船头兀坐如鸱蹲，忽然一举千百鳞。
涎沫盈筥趋早市，掌握铜腥俱是利。
陂湖漠漠水连天，尽欲留为子孙计。
书生白首困嚅嗫，世乱身危舟一叶。
君不见孟尝门下客三千，此日冯讙正弹铗。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。